Foto’s: Talle buurte sonder krag weens substasie-brandFoto: City Power Verskeie woonbuurte in Johannesburg is sonder elektrisiteit gelaat nadat ŉ groot brand Maandagmiddag by ŉ substasie in Eikenhof in die suide van die stad uitgebreek het. Isaac Mangena, woordvoerder van City Power, het gesê die brand het veroorsaak dat kragtoevoer na Naturena, Kibler Park, Alveda Park, Glenvista, Eikenhof en Loughrin onderbreek is. Die Johannesburg-gevangenis is ook deur die kragonderbreking geraak. “Tegnici van City Power is na die toneel ontplooi en sal daar die omvang van die skade kan bepaal. City Power vra om verskoning vir die ongerief wat veroorsaak is en sal geaffekteerde inwoners deurentyd op hoogte hou van die verwikkelinge,” het Mangena gesê. Die oorsaak van die brand is nog nie bekend nie. Vroeër vanjaar is inwoners van die ooste van Pretoria meer as ŉ week lank sonder elektrisiteit gelaat nadat ŉ brand die Wapadrand-substasie verwoes het. Foto: City Power